Det Økonomiske og Sociale Udvalgs udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - Hjælp til digitalisering af små og mellemstore virksomheder"

(2002/C 80/15)

Kommissionen for De Europæiske Fællesskaber besluttede den 22. marts 2001 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Det Indre Marked, Produktion og Forbrug, som udpegede Dimitris Dimitriades til ordfører. Sektionen vedtog sin udtalelse den 17. december 2001.

Det Økonomiske og Sociale Udvalg vedtog på sin 387. plenarforsamling af 16.-17. januar 2002, mødet den 16. januar 2002, følgende udtalelse med 92 stemmer for og 3 hverken for eller imod.

Generel bemærkning til Kommissionens meddelelse

Meddelelsen "Hjælp til digitalisering af små og mellemstore virksomheder" er Kommissionens forsøg på at skabe den nødvendige dynamik i "Handlingsplanen eEurope 2002" og nå hurtigere frem til en realisering af de programmer, der skal hjælpe SMV tit at drive handel via Internettet.

Sigtet med meddelelsen er at samle alle EU-aktioner, der vedrører e-handel, og den indeholder Kommissionens såvel som medlemsstaternes forslag med henblik på en intensivering af indsatsen.

1. Indledning

1.1. Efter forelæggelsen af Kommissionens meddelelse "eEurope - Et informationssamfund for alle"(1), som blev offentliggjort i december 1999, og udformningen af handlingsplanen om eEurope "eEurope 2002 - Et informationssamfund for alle", som blev forelagt og vedtaget på Det Europæiske Råd i Santa Maria de Feira (19.-20. juni 2000)(2) har Kommissionen, som ønsker at sætte yderligere skub i anvendelsen af Internettet, udgivet meddelelsen "Hjælp til digitalisering af små og mellemstore virksomheder"(3).

2. Kommissionsdokumentets hovedpunkter

2.1. Handlingsplanens mål 3: "Stimulering af brugen af Internet" omfatter en aktion, der skal tilskynde SMV'erne til at digitalisere sig, fordi disse virksomheder spiller en vigtig rolle i realiseringen af eEurope.

2.2. Sigtet med den foreliggende meddelelse er at definere de små og mellemstore virksomheders konkrete behov, for at de kan få fuldt udbytte af e-handel og præsentere specifikke digitaliseringsinitiativer, som skal gennemføres af Kommissionen i 2001. Der vil blive truffet yderligere foranstaltninger på et senere stadium.

2.3. Meddelelsens hovedmålsætninger er følgende:

a) at identificere de væsentligste hindringer, som SMV'er står overfor, når de vil gå ind i e-business

b) at foreslå konkrete foranstaltninger til at hjælpe SMV'er med at digitalisere sig, bl.a. ved at bygge videre på eksisterende politikker og initiativer

c) at sikre overensstemmelse mellem de forskellige politikker og initiativer for at støtte SMV'er i deres digitaliseringsbestræbelser på europæiske nationalt, regionalt og lokalt plan og

d) at tage ved lære af praktiske erfaringer og foretage benchmarking af forskellige strategier til at hjælpe SMV'er med at digitalisere sig.

2.4. Digitaliseringsinitiativet GoDigital kan bidrage til at skabe bedre betingelser for SMV'er, således at de kan indtræde i den digitale alder, men det kan ikke træde i stedet for iværksætterånd eller den virksomhed, der i sidste ende træffer beslutningen.

2.5. Under tre aktionsområder foreslås de følgende ti konkrete aktioner, hvis formål, realisering og ansvarlige anføres:

- benchmarking af nationale og regionale strategier til støtte for e-business

- måling af indførelsen af IKT og e-business

- bedre adgang til informationer og indhentning af feedback med henblik på politisk planlægning omkring lovgivningen for e-handel

- e-business, interoperabilitet

- forøgelse af bevidstheden om nødvendigheden af digitalisering

- indførelse af e-handel

- tilvejebringelse af en lånegarantiordning for SMV'er

- fremme af bedre brug af strukturfondene

- støtte af industristyrede initiativer til nye IKT-læseplaner

- nedsættelse af en IKT-færdighedsovervågningsgruppe sammen med medlemsstaterne.

3. Generelle bemærkninger

3.1. ØSU mener, at e-handelen befinder sig i en kritisk fase af dens udvikling, nu hvor de meget høje forventninger internationalt og særligt i USA de seneste år ikke er blevet opfyldt - og i et stort antal tilfælde langt fra blevet opfyldt.

I denne situation, der ændrer sig konstant, erkender ØSU at:

a) E-handel på B2B-niveau (Business to Business) er den form for aktivitet, der i sidste ende vil skabe nye forhold for iværksætterånden og tilvejebringe et nyt fuldstændigt uforandret miljø for virksomhederne.

b) Det er i dag ikke klart, i hvilken retning B2C (Business to Consumer) (e-handel) vil gå og helt præcis, hvilke fremtidsudsigter det har i lyset af erfaringerne indhøstet i USA, eller hvordan forbrugerne vil reagere i fremtiden.

c) Virksomhedslederne er forpligtet til at følge med udviklingen og informere sig om aktiviteter på det teknologiske område og modernisere deres firmaer ved at anvende de nødvendige IT-værktøjer.

d) Ejerne af SMV'er bør tage tidens tegn til efterretning og overvinde uberettiget frygt og traditionelle konservative holdninger og allokere de nødvendige materielle og menneskelige ressourcer til moderniseringen af deres virksomheder.

e) E-handel og brugen af Internettet er ikke fuldt ud gennemført i alle SMV'er bortset fra de SMV'er, der hører til sektorer som a. har internationalt indhold, b. som let kan kontaktes af forbrugere, c. som opfylder specifikke behov, som er lette at forudse eller d. som har eller kan etablere strukturer og infrastrukturer, der er nødvendige for at fungere i et internationalt miljø.

f) EU har på grund af de indtrådte forsinkelser haft lejlighed til på mere rationel og praktisk vis at undersøge, hvilke problemer der hidrører fra udviklingen af e-handel og fra de nye teknologier, og har kunnet udvikle passende strategiske aktioner.

3.2. ØSU mener, at de fleste GoDigital-aktioner går i den rigtige retning, men tidsfristerne er for lange. Dette betyder, at disse ikke vil reducere de eksisterende forskelle mellem europæiske SMV'er og SMV'er i andre lande.

3.3. ØSU mener ikke, at meddelelsen i tilstrækkelig grad afspejler, hvor presserende de problemer SMV'erne står overfor i forbindelse med digitalteknologi er.

3.4. ØSU mener på baggrund af udviklingen af e-handel på verdensplan, at en betydelig del af de europæiske SMV'er, som har de nødvendige forudsætninger, endnu ikke har taget Internettet til sig i tilstrækkelig stort omfang(4) og endnu ikke har forstået de fremtidsudsigter, som en velplanlagt og velovervejet brug heraf åbner op for. Der er derfor en åbenbar risiko for, at det teknologiske skel mellem europæiske virksomheder på den ene side og amerikanske og sydøstasiatiske SMV'er på den anden side bliver større, muligvis med det resultat, at de europæiske SMV'er udelukkes fra den internationale konkurrence.

3.4.1. ØSU konstaterer, at der i visse medlemsstater fra regeringernes side gøres en stor indsats for at øge SMV'ernes brug af de nye teknologier.

3.5. ØSU mener, at Kommissionens konklusion gående ud på, at generel uvidenhed om e-handel hører fortiden til, ikke helt præcist afspejler situationen. Erfaringerne viser, at et stort antal SMV'er, på trods af at der er sket betydelige fremskridt, er total udvidende herom, hvilket ofte fører til, at de afviser information. Der er behov for koordineret europæisk og international indsats for at afbøde for dette.

3.6. ØSU mener ikke, at SMV'er har de nødvendige oplysninger eller den nødvendige uddannelse til at forstå og acceptere e-handelskonceptet, som kræver færdigheder, som uddannelsessystemet ikke tidligere har bibragt folk(5). ØSU erkender, at dette at uddanne midaldrende medarbejdere (f.eks. via livslang læring), som har en stor arbejdsbyrde og ansvaret for at drive et firma, udgør en særlig vanskelig opgave.

3.7. ØSU mener, at manglen på seriøse og ajourførte europæiske budgetmidler virker hæmmende for indførelsen af e-handelkonceptet. Hvor der er midler til rådighed, er der mangel på korrekt planlægning og rationel anvendelse af ressourcerne.

3.8. ØSU mener, at en særligt afgørende faktor for indførelsen af e-handelkonceptet i SMV er, at der indføres en mekanisme med garantier for lån til SME enten på individualitet eller på virksomhedsplan, og at man også sørger for at fremme en bedre anvendelse af strukturfondene.

3.9. ØSU mener, at en lille procentdel af de europæiske SMV har forstået de store forandringer, der er indtrådt på de internationale markeder, som et resultat af liberaliseringen af den internationale handel og fjernelsen af betydelige barrierer for tjenesteydelsers og produkters fri bevægelighed.

3.10. ØSU er ikke enig i, at den nuværende institutionelle lov- og regelramme på passende vis imødekommer SMV's e-handel på nationalt, europæisk og internationalt plan. Det mener derimod, at der er et presserende behov for at afslutte den internationale dialog og definere en acceptabel regulerende ramme på verdensplan, som vil give den nødvendige sikkerhed for e-handelen.

3.11. ØSU er enig i, at den digitale økonomi skaber en konstant stigende efterspørgsel efter IKT-specialister. Den hurtige stigning i denne efterspørgsel har ført til mangel på sådanne specialister, hvilket i næste række hindrer SMV'erne i at anvende eksperter, fordi de altid efterspørges af større firmaer, som kan tilbyde højere lønninger og goder. ØSU indtager det standpunkt, at problemet har antaget katastrofale proportioner og at det utvivlsomt vil påvirke udviklingen af teknologien i EU.

3.12. ØSU mener, at udgifterne til at skabe et stærkt navn på Internettet (eBrand) er meget høje(6) - alt for høje for SMV, selv om de har behov for dette for at blive kendt internationalt.

3.13. ØSU er af den opfattelse, at mange SMV'er, på trods af at det nødvendige teknologiske udstyr ikke kræver større kapitalsummer, er ude at stand til eller uvillige til give de nødvendige beløb ud, fordi de endnu ikke har modtaget de nødvendige budskaber fra forbrugerne, som ville overbevise dem om den umiddelbare nytte heraf.

3.14. ØSU mener, at tankerne om at skabe en særlig hjemmeside, hvor alle ideer, som er relevante for GoDigital-planen, er initiativer, som kun kommer ud til et lille antal SMV'er, og som ofte giver det indtryk, at Kommissionen ikke rettidigt underrettes om de europæiske SMV'ers situation.

3.15. ØSU mener, det er nødvendigt, at e-handel og de nye teknologier anvendes af de offentlige administrationer ("e-forvaltning"), da disse instanser kan bruge dem til at motivere SMV til at indføre dem(7)(8)(9).

3.16. ØSU er enig i, at brugen af Internettet som et nyt iværksætterværktøj kræver specielle incitamenter i virksomheder, som har mulighed for at gå ind i e-handel.

3.17. Da Internettet er universelt, må aktionerne bidrage til at skabe synergivirkninger.

3.18. ØSU mener, at det er nødvendigt at råde over korrekte og ajourførte komparative data med henblik på evaluering af aktionerne, såvel som for måling af udviklingen af knowhow og SMV's benyttelse af knowhow.

3.19. Det er nødvendigt med standardisering for at fremme interoperable elektroniske business-koncepter. ØSU mener, at dette er særlig vanskeligt at opnå i praksis på grund af den uhyre store mængde af teknologi-software og -udbydere(10).

3.20. I relation til overgangen til digitalalderen er ØSU enig i, at visse organer f.eks. handelskamre, repræsentative organisationer osv. kan og bør spille en vigtig rolle i styrkelsen af SMV's bevidsthed.

3.21. ØSU mener, at arbejdstagere i SMV har en afgørende rolle at spille med henblik på at indføre e-handel. SMV har et umiddelbart behov for arbejdstagere med den nødvendige uddannelse i edb, som sætter dem i stand til at tilpasse sig til de nødvendige forandringer. Det er derfor nødvendigt at indføre særlige kursusprogrammer, som dækker alle disse arbejdstagere med henblik på at tilvejebringe disse færdigheder(11).

3.22. ØSU indtager det standpunkt, at samtlige arbejdstageres erhvervelse af nye færdigheder(12) er en nødvendig betingelse for at besætte disse stillinger, men også for at skabe nye permanente stillinger i digitaløkonomien.

3.23. ØSU er enig i, at SMV har behov for virksomhedsrådgivning og juridisk rådgivning(13).

3.23.1. ØSU fastholder, at e-handel kræver personale med høj teknologisk viden. Paradokset i dette tilfælde er, at mens der er mange kurser i computerteknologi, er indholdet generelt begrænset til at lære om administrative værktøjer og metoder, kommunikationsfærdigheder og personaleforvaltning. Kurserne er sporadiske og gives primært via konferencer eller seminarer.

3.24. ØSU er uenig i Kommissionens konklusion gående ud på, at den aktuelle regelramme på passende vis betjener e-handel på nationalt niveau, mens problemerne sandsynligvis vil opstå, når SMV udvikler e-handels-aktiviteter i forbindelse med grænseoverskridende handel. E-handlens beskaffenhed er international og kræver en internationalt regulerende ramme, som vil beskytte forbrugerne, som er særligt sårbare, men som også vil beskytte firmaet. ØSU er fuldt ud enig i det synspunkt, der er anført i eEuropa-erklæringen vedtaget på Ministerkonferencen i Warszawa (11.-12. maj 2001) om behovet for internationalt samarbejde om det juridiske miljø for e-handel(14).

3.25. ØSU mener, at den meget konservative ånd og manglen på den relevante kultur, som præger et meget stort antal SMV'er, er en meget alvorlig faktor, der vanskeliggør og forsinker de bestræbelser og aktioner, som der er et presserende behov for.

3.26. ØSU er af den opfattelse, at SMV i mange tilfælde også bærer et vist ansvar i og med, at de reagerer meget langsomt over for den nye tidsalders udfordringer eller slet ikke reagerer på trods af, at en e-iværksætter altid bør være yderst årvågen og fleksibel. En ændring af SMV'ernes organisationsstrukturer er en nødvendig forudsætning for, at de kan moderniseres og udvikles som en del af den nye økonomi.

4. Særlige bemærkninger

4.1. Aktionsområde 1: et gunstigt miljø for e-business og iværksættervirksomhed

4.1.1. Aktion 1: benchmarking af nationale og regionale strategier til støtte for e-business

4.1.1.1. Målet med Aktion 1 er at beskrive og fastsætte benchmarks for nationale og regionale politikker og instrumenter udviklet med henblik på at fremme e-business for SMV'er; dette mål skal nås gennem benchmarking af nationale og regionale strategier inden for IKT og e-business.

4.1.1.1.1. Bemærkning 1: ØSU tilslutter sig Aktion 1, men tvivler på, at den tidsramme, som Kommissionen har fastsat, er realistisk, og er skeptisk med hensyn til, om dette mål kan nås ved hjælp af BEST 2001-programmet, da det er en kendt sag, at mange offentlige myndigheder (navnlig på regionalt plan) præges af ineffektive, tidsrøvende bureaukratiske arbejdsgange.

4.1.2. Aktion 2: måling af indførelsen af IKT og e-business

4.1.2.1. Målet med Aktion 2 er at udvikle en omfattende GoDigital-resultattavle til måling af indførelsen af IKT og e-business i SMV'er i EU-medlemsstaterne. Gennemførelsen af Aktion 2 er overdraget til Generaldirektoratet for Erhvervspolitik, som vil udvikle og regelmæssigt offentliggøre en GoDigital-resultattavle.

4.1.2.1.1. Bemærkning 1: ØSU mener, at Aktion 2 er anvendelig som et ekstra sammenligningsværktøj, som indtil videre er af ringe praktisk værdi for SMV'erne selv.

4.1.3. Aktion 3: bedre adgang til information og indhentning af feedback med henblik på politisk planlægning i forbindelse med lovgivningen for e-handel

4.1.3.1. Målet med Aktion 3 er at forsyne SMV'er med relevant og brugervenlig information og rådgivning om juridiske og lovgivningsmæssige spørgsmål i forbindelse med e-handel.

4.1.3.1.1. Bemærkning 1: ØSU hælder til det synspunkt, at Aktion 3, på trods af de bedste intentioner, ikke vil bidrage i væsentlig grad til fremme af e-handel for SMV'er. Endnu bruger relativt få SMV'er Internettet til at videregive deres erfaringer eller til at få oplysninger af lovgivningsmæssig og juridisk art.

4.1.3.1.2. Bemærkning 2: Aktion 3 har den rigtige målsætning, men der kræves støtte til den praktiske gennemførelse.

4.1.4. Aktion 4: e-business-interoperabilitet

4.1.4.1. Målet med Aktion 4 er at fremme indbyrdes kompatible e-business løsninger gennem europæisk standardisering og konsensusskabelse; dette er en særdeles vigtig aktion, som uvægerligt vil bidrage til en hurtigere og mere pålidelig anvendelse af e-business(15).

4.1.4.1.1. Bemærkning 1: ØSU mener, at Kommissionens ansvar for Aktion 4 er meget vigtigt.

4.1.4.1.2. Bemærkning 2: ØSU mener, at denne aktion kun kan gennemføres i det omfang, der er en væsentlig fælles beslutningstagningsprocedure og engagement fra erhvervsorganisationernes og de store teknologibranchers side; disse skal overbevises om de væsentlige fordele ved interoperable løsninger og skal samarbejde om løsninger af denne art.

4.1.4.1.3. Bemærkning 3: ØSU anser tidsplanen for gennemførelsen af denne aktion for at være for løs og uforpligtende. Efter ØSU's mening skal EU's organisationer (CEN, CENELEC og ETSI) fastsætte de nødvendige standarder så hurtigt som muligt; i mange tilfælde har disse standarder været kendt i årevis. Der bør straks indledes en omfattende dialog med erhvervssektoren.

4.1.4.1.4. Bemærkning 4: ØSU mener, at alle endelige forslag fra EU's side til interoperable løsninger skal forelægges og drøftes i fora uden for Den Europæiske Union, således at de bliver synspunkter og holdninger, som kan vedtages globalt.

4.1.4.1.5. Bemærkning 5: ØSU mener, at Aktion 4 hele tiden bør have Kommissionens fulde opmærksomhed.

4.2. Aktionsområde 2: indførelse af e-business

I. Generel bemærkning: Indførelse af e-business i SMV'er er et særligt vanskeligt skridt, som kræver knowhow, kapital og især beslutsomhed og vilje til at gå bort fra fast praksis. Det må være op til de berørte virksomheder at vælge, hvilken kommunikationsform og hvilket sikkerhedsniveau de anvender i deres indbyrdes kommunikation. Der må i den forbindelse tages hensyn til de særlige forhold, der gør sig gældende i den pågældende branche, og til international handelspraksis. Ovennævnte mulighed bør foreligge for at sikre valget af adækvate midler til en markedsorienteret, fleksibel og sikker afvikling af handelen.

4.2.1. Aktion 5: forøgelse af bevidstheden om nødvendigheden af digitalisering

4.2.1.1. Aktion 5 har som mål at forsyne SMV'er med tilstrækkelig information om behovene for og redskaberne til en mere udbredt anvendelse af IKT og e-business. Denne aktion skal gennemføres ved hjælp af informationsmøder og arrangementer for SMV'er i hele Den Europæiske Union.

4.2.1.1.1. Bemærkning 1: ØSU er af den overbevisning, at Aktion 5 er særlig vigtig, da det er påvist, at der har været en alvorlig mangel på information og viden om IKT blandt SMV'er, navnlig i perifert beliggende regioner. På trods af de aktuelle muligheder for at indhente oplysninger på konferencer, møder og andre arrangementer, udnyttes disse informationstilbud af forskellige grunde (teknofobi, uvidenhed, ligegyldighed osv.) ikke i tilstrækkelig grad.

4.2.1.1.2. Bemærkning 2: Det er nødvendigt at aktivere industri-, handels- og håndværkssammenslutninger, handelskamre og net for virksomhedsstøtte til Aktion 5, da det kan skabe de nødvendige betingelser for at øge bevidstheden hos SMV'er gennem direkte kontakt, kommunikation og viden om de lokale forhold og de særlige lokale problemer.

4.2.2. Aktion 6: indførelse af e-handel

4.2.2.1. Aktion 6 har til formål at lette indførelsen af e-business i SMV'er ved hjælp af pilotprojekter inden for rammerne af IST-programmet under Generaldirektoratet for Informationssamfundet.

4.2.2.1.1. Bemærkning 1: ØSU mener, at Aktion 6 er ineffektiv af to vigtige grunde: For det første udløber IST-programmet, som er baseret på det femte R& D-program, med udgangen af 2002, og de øvrige finansielle og praktiske muligheder for at gennemføre Aktion 6 er små. Desuden kendes de aktioner, som er indeholdt i det sjette program, som skal træde i kraft i 2003, endnu ikke. For det andet er IST-programmet særligt specialiseret og beregnet til SMV'er med stort teknologisk potentiale; disse SMV'er anvender allerede programmet i vid udstrækning.

4.2.3. Aktion 7: tilvejebringelse af en lånegarantiordning for SMV'er

4.2.3.1. Aktion 7 har til formål at sørge for, at SMV'er kan få lån til investering i IKT. Aktionen skal gennemføres ved, at der oprettes en lånegarantiordning for SMV'er ved hjælp af genforsikringsordninger i medlemsstaterne.

4.2.3.1.1. Bemærkning 1: ØSU tillægger denne aktion stor betydning, men har store betænkeligheder med hensyn til gennemførelsen. De mekanismer, der hidtil har været anvendt, har ikke resulteret i en sådan finansiering for SMV'er, fordi medlemsstaterne ikke var i stand til at gøre det af bureaukratiske grunde, og enten ikke kan eller vil eller er interesseret i at påtage sig den rolle, som de opfordres til at spille på dette område.

4.2.3.1.2. Bemærkning 2: ØSU mener, at det i meddelelsen bør kræves, at medlemsstaterne forpligter sig reelt til at gennemføre Aktion 7.

4.2.3.1.3. Bemærkning 3: ØSU ser gerne de disponible bevillinger anvendt effektivt i praksis; udviklingen af denne aktion bør følges nøje, da den virkelig kan ændre situationen i EU.

4.2.4. Aktion 8: fremme af bedre brug af strukturfondene

4.2.4.1. Aktion 8 har til formål at gøre bedre brug af strukturfondene til fremme af SMV'ers indførelse af e-business.

4.2.4.1.1. Bemærkning 1: ØSU anser etableringen af Aktion 8 for at være særdeles vigtig, eftersom EFRU kan anvende praktisk, specifik finansiering til at udfylde det store "digitale hul", som findes i de europæiske regioner, og navnlig i mål 1-regioner, hvor der er meget store ubalancer i forhold til de centrale regioner i EU.

4.2.4.1.2. Bemærkning 2: ØSU støtter denne aktion og håber, at de regioner, som har det praktiske ansvar for gennemførelsen af aktionen, ikke vil støde på hindringer fra de centrale forvaltningers side med henblik på at leve op til tidens udfordringer og støtte SMV'erne ved at finansiere de nødvendige foranstaltninger.

4.3. Aktionsområde 3: IKT-færdigheder

I. Generel bemærkning 1: Mangelen på eksperter i IKT-spørgsmål skaber alvorlige problemer for spredningen af digital teknologi i EU. Problemet vedrører ikke alene SMV'er, men hele den europæiske økonomi, og såfremt der ikke omgående vedtages uddannelsesforanstaltninger (ved at øge antallet af studerende og at yde støtte til skoler, som underviser i disse teknologier), samt foranstaltninger på det erhvervsfaglige område (ved at yde støtte og hjælp til forskere inden for IKT, så de ikke forlader Europa), på det teknologiske område (ved at yde støtte til teknologicentre i EU) og på det politiske område (ved at træffe langsigtede foranstaltninger til fremme af den nødvendige knowhow på edb-området), bliver dette problem hurtigt det største problem i EU.

II. Generel bemærkning 2: Ifølge "Rapport om benchmarking som opfølgning på rapporten om strategier for beskæftigelsen i informationssamfundet" ventes behovet for IKT-færdigheder i Europa med at stige fra omkring 10 millioner stillinger på nuværende tidspunkt til omkring 13 millioner stillinger i 2003, med det resultat, at omfanget af manglende færdigheder stiger tilsvarende fra 1,2 millioner til 1,7 millioner stillinger(16).

III. Generel bemærkning 3: Med hensyn til SMV'erne er ØSU af den mening, at der er opstået et akut problem på grund af mangelen på IKT-specialister. Denne mangel betyder, at SMV'er, og navnlig de, der befinder sig i yderregioner eller uden for bykernerne, ofte ikke får den nødvendige støtte til at få adgang til e-handel. Mangelen resulterer ofte også i meget høje priser på tjenesteydelser fra specialister, hvilket SMV'erne ikke kan betale.

IV. Generel bemærkning 4: ØSU støtter stærkt enhver indsats for at få indført de nye teknologier i uddannelsessektoren, og navnlig initiativet "Meddelelse fra Kommissionen: eLearning - Overvejelser om fremtidens uddannelse"(17) og opfordrer endnu en gang medlemsstaterne og Kommissionen til at udnytte alle muligheder og alle de midler, de har til rådighed, til at fremme eLearning. Det kunne f.eks. være effektivt at forbinde eLearning med alle EU's politikker og at fremme den ved hjælp af disse politikker. Medlemsstaterne og Kommissionen bør fremme foranstaltninger vedrørende:

i) et tilstrækkeligt antal computere og software på alle stadier i uddannelsessystemet;

ii) sikring af, at der er specialiseret personale, navnlig personale ansvarligt for uddannelse;

iii) en komplet fortegnelse over lærerkræfternes færdigheder og kunnen med henblik på de nye teknologier;

iv) udvikling af software, der er relevant for det europæiske samfund;

v) reduktion af omkostningerne i forbindelse med kommunikation.

V. Generel bemærkning 5: Livslang læring bør være hjørnestenen i den europæiske uddannelsespolitik, hvis der skal tilbydes fortsat, tidssvarende uddannelse på linje med den teknologiske udvikling(18).

VI. Generel bemærkning 6: Netop i edb-branchen har det vist sig, at først og fremmest små og mellemstore virksomheder har vanskeligt ved at planlægge behovet for og skaffe kvalificeret arbejdskraft. Der gives allerede støtte fra ESF til rådgivning af virksomheder i forbindelse med kvalifikationsbehov. Man bør skænke udnyttelsen af dette instrument større opmærksomhed på nationalt plan.

4.3.1. Aktion 9: støtte af industristyrede initiativer til nye IKT-læseplaner

4.3.1.1. Målet med Aktion 9 er at støtte fælles initiativer taget af industrien og uddannelsessystemet til fastlæggelse af nye krav, der opstår i samfundet i forbindelse med anvendelse af nye teknologier og med globaliseringen af markederne.

4.3.1.1.1. Bemærkning 1: ØSU anser Aktion 9 for at være altafgørende for den påkrævede omlægning af de færdigheder, som der undervises i på højere niveau, for at sikre, at de er brugbare og praktiske og opfylder den digitale tidsalders særlige behov.

4.3.1.1.2. Bemærkning 2: ØSU bemærker, at det akademiske miljø i Europa reagerer langsomt på tidens ånd og markedets behov, og opfordrer derfor til, at samarbejdet mellem den private sektor og uddannelsesinstitutionerne uddybes og udvides.

4.3.2. Aktion 10: nedsættelse af en IKT-færdighedsovervågningsgruppe sammen med medlemsstaterne

4.3.2.1. Aktion 10 har til formål at nedsætte en arbejdsgruppe for at overvåge markedets efterspørgsel efter alle færdigheder, der har forbindelse med det digitale samfund og det uddannelsesniveau, der udbydes til arbejdstagerne i den offentlige og den private sektor.

4.3.2.1.1. Bemærkning 1: ØSU hælder til den anskuelse, at markedets behov er på bristepunktet, og at alt, hvad arbejdsgruppen kan gøre, er at notere sig situationens alvor i de kommende år. Arbejdsgruppen kan imidlertid gøre en stor indsats, såfremt den nøje følger udviklingen på markederne og videregiver disse oplysninger til de offentlige myndigheder og uddannelsesinstitutionerne.

4.3.3. Aktion 11: igangsættelse af et SMV-praktikuddannelsesprogram

4.3.3.1. Bemærkning 1: ØSU er særligt interesseret i Aktion 11 og den rolle, som kan spilles i forbindelse med ansættelse af studerende i SMV'er, enten som praktikanter (der på arbejdspladsen kan lære en virksomheds praktiske funktion at kende) eller som instruktører (der tilbyder deres ekspertise inden for IT, e-handel og ny teknologi).

4.3.3.2. Bemærkning 2: ØSU understreger, at anvendelse af studerende under ingen omstændigheder må være til skade for den faste arbejdskrafts stilling i en virksomhed (f.eks. gennem afskedigelser, degraderinger, overførsler og ændringer i lønniveauet).

4.3.3.3. Bemærkning 3: ØSU opfordrer Kommissionen til at forberede denne aktion grundigt, at sikre, at anvendelsen af studerende i SMV'er er nyttig og at undgå bivirkningerne ved tilsigtede eller utilsigtede fejltagelser, som kunne få SMV'er til helt at opgive at indføre den ny teknologi.

4.3.3.4. Bemærkning 4: Denne aktion må nødvendigvis trække på de eksempler på bedste praksis, som er udledt af lignende erfaringer i medlemsstaterne.

5. Henstillinger

5.1. ØSU foreslår, a) at meddelelsen bliver udgangspunkt for regelmæssige nye "GoDigital"-aktioner både fra Kommissionens og medlemsstaternes side alt efter skiftende behov og udvikling, b) at tidsrammen for aktionerne afkortes, c) at der skal planlægges aktioner, der skal dække alle SMV'er med særlig vægt på SMV'er i yderzonerne, som driver virksomhed i et tydeligt mindre gunstigt miljø, og d) at medlemsstaterne giver topprioritet til GoDigital-aktioner alt efter de lokale behov.

5.2. Aktion 3

5.2.1. ØSU foreslår, at der oprettes en effektiv mekanisme, der skal støtte SMV'er med rådgivning og juridisk bistand, så virksomhederne kan leve op til de nye strengere krav i den digitale økonomi.

5.2.2. ØSU foreslår ligeledes, at der hurtigt skal fastsættes institutionelle, retlige og lovgivningsmæssige rammer, inden for hvilke e-handelsforanstaltningerne kan udvikles med international rækkevidde, som er særdeles vigtig i betragtning af den elektroniske handels internationale beskaffenhed.

5.2.3. For så vidt angår Aktion 3, anbefaler ØSU, at der etableres et net til spredning af lov- og regelinformation via Euro-Info-Centre (EIC), hvor sådanne findes, og gennem andre organer (handelskamre, repræsentative organer, organisationer osv.), som kan samle og fordele det nødvendige materiale samt skabe specialiseret støtte til SMV'er, der driver e-handel.

5.3. Aktion 5

5.3.1. ØSU foreslår, at information og uddannelse i betragtning af SMV'ernes særlige behov og forhold, bør specificeres udførligt med et meget stort antal praktiske vink, som kan udfylde de grundlæggende huller og hjælpe SMV'erne med at tage de første vanskelige skridt.

5.3.2. Målet med og principperne for informationsspredning til SMV'er skal ændres, da de endnu ikke har haft den forventede virkning. I betragtning af, at disse virksomheder er afhængige af ejernes og et meget begrænset personales personlige indsats, må ejerne overbevises om de reelle, håndgribelige og praktiske fordele på en meget konkret måde.(19) Kun ved hjælp af praktiske foranstaltninger kan SMV'erne bringes til at anvende Internettet og ejerne overtales til at iværksætte uddannelse af deres personale.

5.3.3. ØSU har gentagne gange foreslået, at der etableres et europæisk system til overførsel af innovation fra forskningscentrene til virksomhederne, og navnlig til SMV'er, som er dårligt stillede, når det drejer sig om at indføre og anvende ny teknologi.

5.4. Aktion 7

5.4.1. ØSU foreslår, at der stilles flere midler til rådighed, og at der ligeledes tilskyndes til investering i ny teknologi og e-handel. SMV'erne har brug for særlig støtte, navnlig til udvikling af innovative og teknologiske produkter samt innovative tjenesteydelser (computere, software, Internetsoftware, informationssystemer osv.).

5.4.2. ØSU henstiller desuden til Rådet og Kommissionen, at der stilles særlige incitamenter til rådighed for banksektoren med henblik på reelt at fremme udviklingen af e-handel i SMV'er via øjeblikkelig finansiering af e-handelværktøjer.

5.5. Aktion 9

5.5.1. ØSU foreslår, at flere unge ved hjælp af uddannelsessystemet forberedes til de job, som der bliver stadig større efterspørgsel efter i den digitale sektor, samt at universiteter og andre læreanstalter etablerer et tættere samarbejde med den private sektor.

5.6. Aktion 11

5.6.1. Aktion 11 skal gennemføres med den største omhu i henhold til regler, der fastsættes på forhånd, således at anvendelse af studerende i virksomhederne giver det bedst mulige resultat.

5.6.2. ØSU anmoder om, at alle aktioner støttes politisk for at sikre, at handlingsplanens gennemførelse bliver vellykket. Efter de beslutninger, der blev truffet i Lissabon, skal De Europæiske Råd regelmæssigt drøfte spørgsmålene vedrørende øget anvendelse af teknologi i EU, således at dette spørgsmål, som er særdeles vigtigt for den europæiske økonomi, behandles på højeste politiske niveau.

5.7. Alt bør sættes ind på at sikre, at SMV'er, der har disse muligheder og udsigter, gør sig klart, at det er vigtigt, at de gør sig gældende både på europæisk og på internationalt plan ved hjælp af den nye teknologi.

5.8. ØSU tilslutter sig "GoDigital"-aktionerne for SMV'er, som beskrevet i "eEurope 2003"(20), og navnlig B2B-foranstaltningerne i ansøgerlandene(21), hvor SMV'er står over for endnu flere problemer med at få adgang til elektronisk handel(22).

5.9. ØSU foreslår, at der etableres et paneuropæisk net, inkl. Euro-Info-Centre, Innovation Relay Centre, repræsentative organisationer og handelskamre.

5.10. ØSU opfordrer Kommissionen til at koordinere den umiddelbare og obligatoriske anvendelse af ny teknologi i alle offentlige administrationer ved hjælp af ensartede og standardiserede løsninger i hele EU, således at bureaukratiet reduceres, SMV'er kan få hjælp og offentlige systemer kan fungere hurtigere og mere effektivt.

Bruxelles, den 16. januar 2002.

Göke Frerichs

Formand for

Det Økonomiske og Sociale Udvalg

(1) KOM(1999) 687 endelig.

(2) KOM(2000) 330 endelig.

(3) Kommissionens meddelelse til Rådet og Europa-Parlamentet, Det Økonomiske og Sociale Udvalg og Regionsudvalget "Hjælp til digitalisering af små og mellemstore virksomheder", KOM(2001) 136 endelig af 13.3.2001, http://europa.eu.int/ispo/legal/documents/com130301/da.pdf.

(4) Se tabellen i bilaget til Fremskridtsrapporten "eEurope: et informationssamfund for alle". http:/europa.eu.int/comm/information_society/eeurope/documentation/progrep/pr_annex2_da.htm.

(5) En mere indgående behandling af spørgsmålet om masseuddannelse i informationssamfundsteknologier, henvises der til i EFT C 117 af 26.4.2000 (kap. 5).

(6) En oversigt foretaget af Interbrand viser, at værdien af AOL er 4329 mio. US$, og markedsføringsudgifterne ligger på 807 mio. US$, dvs. at markedsføringsudgifterne andrager 16,9 % af indtægterne, hvorimod det for Yahoo ligger på 35,6 % og Amazon på 25,9 %.

(7) Se ØSU's udtalelse om grønbogen om oplysninger fra den offentlige sektor i informationssamfundet (EFT C 169 af 16.6.1999) og digitalt indhold/globale netværk.

(8) Om e-forvaltning se ligeledes eEurope 2002 - meddelelse til Rådets forårsmøde i Stockholm den 23.-24. marts 2001, se KOM(2001) 140 endelig.

(9) Se relevante statistiske data på http://europa.eu.int/information_society/eeurope/news_library/pdf_files/impact_da.pdf, side 11.

(10) http://europa.eu.int/information_society/eeurope/news_library/documents/netsec/netsec_da.doc.

(11) Se Kommissionens memorandum om livslang læring (SEK(2000) 1832).

(12) Se Kommissionens memorandum om livslang læring (SEK(2000) 1832).

(13) Se ØSU's udtalelse om de juridiske aspekter af eHandel i det indre marked - (EFT C 169 af 16.6.1999).

(14) http://europa.eu.int./information - society/international/candidate countries/doc/eEurope june 2001.pdf, side 19.

(15) http://europa.eu.int/information_society/eeurope/news_library/documents/netsec/netsec_da.doc.

(16) Rapport om benchmarking som opfølgning på rapporten "Strategier for beskæftigelsen i informationssamfundet", arbejdsdokument udarbejdet af Kommissionens tjenestegrene, Bruxelles, 7.2.2001, SEK(2001) 222.

(17) Kommissionen, 25.5.2000, KOM(2000) 318 endelig udg.

(18) Se Kommissionens memorandum om livslang læring, SEK(2000) 1832.

(19) For eksempel har det græske udviklingsministerium under et andet "GoDigital"-program indtil videre modtaget omkring 9000 anmodninger fra SMV'er om at stille de nødvendige ressourcer til rådighed (computere, modemmer, printere, registrering hos internetudbydere) og omkring 2500 anmodninger fra SMV'er om at dække omkostningerne ved etablering af virksomhedernes websider på Internettet.

(20) http://europa.eu.int/information_society/international/candidate_countries/doc/eEurope_june2001.pdf

(21) http://europea.eu.int/information_society/internationa/candidate_countries/cc_links/index_da.htm

(22) http://europa.eu.int/information_society/international/candidate_countries/doc/eEurope_june2001.pdf (side 1-2).